钦定古今图书集成/理学汇编/学行典/第291卷 > 册府元龟 > 《徐氏子墓志铭》张说
## 钦定古今图书集成/理学汇编/学行典/第291卷 > 册府元龟 > 《徐氏子墓志铭》张说

徐氏子者，名岩字某，司封员外郎坚之第四子也。骥
子睨云，凤毛洗日。孝友因性，聪敏若神。置在膝前，已
会星辰之气；戏于床下，能记宾主之词。及总角成童，
精意好学，闻一知十，升堂睹奥，下笔成章而伦要，发
言为论而卓越。识者咸谓“增世构之崇蕴，益源流之
洪润。虽甘茂之孙，十二飞辩，班彪之子，九岁能文，不
之尚也，天乎何辜？颜也无命。”年十有三岁，大足元年
九月遭疾而没。呜呼哀哉！雕月始生，不见其盈；琼枝
方秀，不见其茂。悲哉！《铭》曰：“生日何浅？死路何深？珠碎
脁月，花残稚林。哀哀父母，孰处其心？”